2020. gada 11. decembrī

Nāciju kausā vīru konkurencē uz goda pjedestāla tikai latvieši

Piektdien, 11. decembrī, kā ierasts pirms katra Eberspacher Pasaules kausa posma, tika aizvadīts Nāciju kauss kamaniņu sportā. Šajā nedēļas nogalē, 12. un 13. decembrī, Eberspacher Pasaules kausa trešais posms norisināsies Vācijas ledus trasē, Oberhofā.

Šoreiz Nāciju kausā startēja septiņi Latvijas Nacionālās izlases sportisti: Sigita Bērziņa, Ulla Zirne, Gints Bērziņš, Riks Kristens Rozītis, Artūrs Dārznieks, kā arī divvietīgā ekipāža Mārtiņš Bots/Roberts Plūme.

Vīru konkurencē visi trīs latvieši uz goda pjedestāla. Labākais no latviešiem Artūrs Dārznieks, kurš finišēja 43.515 sekundēs, sasniedzot 119.4 km/h. Uzreiz aiz viņa juniors Gints Bērziņš, līderim piekāpjoties vien 0.052 sekundes, bet trešais – Riks Kristens Rozītis [+0.145].

Dāmu konkurencē no latvietēm labākā Ulla Zirne, līderei piekāpjoties vien par 0.173 sekundēm un izcīnot otro vietu. Savukārt Sigita Bērziņa uzrādīja ātrāko starta rāvienu un spēja finišēja ar sesto ātrāko rezultātu [+0.350]. Pirmā – austriete Hanna Proka *(Hannah Prock)* [41.803], bet trešā – šveiciete Nātālija Māga *(Natalie Maag)* [+0.230].

Divvietīgo ekipāžu konkurencē Mārtiņš Bots/Roberts Plūme uzrādīja trešo labāko laiku, līderiem piekāpjoties par 0.066 sekundēm. Pirmie – poļi Šmilevskis/Kovaļevskis *(Chmielewski/Kowalewski)* [41.714], bet otrie – vācijas ekipāža Orlamunders/Gubits (Orlamuender/Gubitz) [+0.030].

Sestdien, 12. decembrī uz starta dosies un par godalgām cīnīsies divvietīgās ekipāžas un vīri. Eberspacher Pasaules kausa trešajam posmam, kā ierasts, būs iespējams sekot līdzi tiešraidē **Helio un Shortcut kanālā Best4Sport TV.**

Sestdiena, 12. decembris

10.00 1. brauciens – Divvietīgās ekipāžas

11.20 2. brauciens – Divvietīgās ekipāžas

12.50 1. brauciens – Vīrieši

14.25 2. brauciens - Vīrieši

Svētdiena, 13. decembris

10.05 1. brauciens – Sievietes

11.40 2. brauciens – Sievietes

13.50 Komandu stafete

Informāciju sagatavoja:

Ieva Ose

LKSF sabiedrisko attiecību pārstāve